Mahalaukun toiminnan gammakuvaus

|  |  |
| --- | --- |
| Kuvaus: | Ohje mahalaukun toiminnan tutkimukseen |

**Tutkimuksen tarkoitus** Tutkimuksen tarkoitus on selvittää ravinnon poistumista mahalaukusta.

**Esivalmistelut**  Ole ravinnotta vähintään 6 tuntia ennen tutkimusta. Tutkimusaamuna saat juoda lasillisen vettä. Älä tupakoi tutkimuspäivänä.   
Lääkkeet saa ottaa veden kera. Lähettävä lääkäri ohjeistaa mahdolliset lääketauot. Kaksi vuorokautta ennen tutkimusta on tauotettava suolen toimintaan vaikuttavat lääkkeet, kuten metoklopramidi tai opioidit (esim. kodeiini, morfiini, oksikodoni).

**Tutkimuksen kulku** Tutkimuksen aluksi syöt kananmunan valkuaisesta valmistetun munakkaan, johon tutkimusaine on liitetty. Munakkaan ohessa tarjoillaan hillolla tai marmeladilla voideltua paahtoleipää.

Mikäli nämä ruoka-aineet eivät sovi sinulle (esim. kananmuna-allergia, keliakia, mansikka-allergia tms.), ota yhteyttä isotooppilääketieteen yksikköön p. 017 - 173270.

Jos olet diabeetikko ja käytät ateriainsuliinia, ota se mukaasi tutkimukseen.

Välittömästi ruokailun jälkeen aloitetaan kuvaus. Kuvia otetaan ruokailun jälkeen useita ja viimeinen kuvaus on neljän tunnin kuluttua ruokailusta.  
Varaa tutkimukseen aikaa viisi tuntia.

Kuvausten välillä saat jaloitella käytävässä, mutta et saa syödä etkä juoda.

**Tutkimuksen jälkeen** Tutkimuksen jälkeen juo runsaasti ja käy usein WC:ssä seuraavan 12 tunnin aikana.

Tutkimuksessa käytetään pientä määrää radioaktiivista lääkeainetta, jonka vuoksi vältä läheistä kontaktia pieniin lapsiin sekä raskaana oleviin tutkimuspäivänä. Tutkimuksessa käytetty radiolääke poistuu elimistöstä tänä aikana.

Imettävien äitien on pidettävä 24 tunnin imetystauko tutkimuksen jälkeen. Hävitä tuona aikana lypsetty maito.

Tulliasemilla on käytössä radioaktiivisuusmittarit. Jos aiot matkustaa ulkomaille tutkimuksen jälkeen, pyydä hoitohenkilökunnalta todistus tehdystä tutkimuksesta.

**Tutkimuspaikka** Puijon sairaala, Pääsairaala, C-aula, 2.kerros, Isotooppilääketiede

Huom! sisääntulokerros on 0-kerros

**Lisätiedot**  Jos olet raskaana, sinulla on kysyttävää tai sinulle tulee äkillinen este, ota yhteys Kliinisen fysiologian ja isotooppilääketieteen yksikköön puh.017-173270.